El proppassat juliol vaig poder acompanyar el vicepresident del Govern i la consellera de Justícia, en visita a l'ermita de Sant Pere de Vallhonesta, en terme de Sant Vicenç de Castellet.
L'ocasió va servir per presentar l'Oficina de Mediació sobre Immatriculacions, un servei del Centre de Mediació de Catalunya, adreçat a les persones i entitats que reclamen la propietat a l'Església catòlica dels béns immatriculats sense títol de propietat per part de la mateixa, amb l'objectiu que les parts s'acullin a un procés de mediació que faci possible arribar a acords extrajudicials per la via del diàleg.
És notori destacar i fer palès que la mediació és un mètode de resolució de conflictes on les parts, de manera voluntària, busquen una solució.
En aquest cas, també, i atesa la complexitat jurídica i social d'aquesta qüestió, és raonable cercar solucions extrajudicials que permetin una millor gestió i resolució de cada conflicte, a partir del diàleg, la negociació i l'entesa entre les parts, tenint presents les circumstàncies de cada cas i els diversos interessos, sota els principis de voluntarietat, imparcialitat, neutralitat, confidencialitat, caràcter personalíssim i bona fe; i amb el suport d'una persona mediadora experta, objectiva i neutral.
Cal afegir, de manera rellevant, el fet que, en interès dels usuaris i de la difusió de la mediació, sigui un procediment de caràcter plenament gratuït per a les parts.
A Catalunya existeixen 3.722 finques immatriculades per l'Església, sense cap títol que n'acrediti la seva propietat, en virtut de la llei hipotecària espanyola de 1946.
La majoria són construccions dedicades al culte, com temples, ermites, cementiris, capelles, conjunts eclesiàstics i santuaris; així com terrenys, sobretot, rústics.
La resta d'inscripcions són d'edificis com rectories, garatges o palaus.
De fet, i amb l'ànim de plena transparència que ocupa al present Govern, les dades es poden consultar a través d'un mapa interactiu, que ofereix informació sobre el nombre de finques, el tipus, la ubicació, el registre corresponent i la titularitat dels immobles.
Cal destacar que el Departament de Justícia promou també, a la vegada, la constitució d'un grup de treball, amb la participació dels òrgans competents en matèria de registres de la propietat, patrimoni de la Generalitat i patrimoni cultural, cooperació amb l'Administració local i assessorament i defensa en dret de la Generalitat, a fi d'identificar els supòsits que puguin exigir una actuació pública orientada a recuperar els béns que hagin de ser gaudits pel conjunt de la societat, per donar suport institucional als municipis en l'exercici d'accions anàlogues, per facilitar l'assoliment d'acords i per impulsar les mesures legislatives que es considerin necessàries.
La Generalitat és la primera administració que fa públiques les finques immatriculades per la via indicada, després que el Govern espanyol fes cas omís d'una Resolució del Parlament de Catalunya, i d'una Proposició no de llei aprovada al Congrés, que exigien transparència a l'Estat espanyol en relació amb els béns que l'Església ha inscrit al registre sense cap títol de propietat.
El Govern espanyol disposa de la llista de tots els béns immatriculats per l'Església des del febrer de 2018.
No obstant això, no l'ha difós.
Des del Govern de la Generalitat, també des de la present Delegació, continuarem obstinats i centrats en la creença en el diàleg, en la paraula, en el debat, en la resolució del conflicte, en seure a la mateixa taula, i acordar sortides que desbloquegin enfrontaments, també en el cas que ens ocupa.
Des de la Catalunya Central avancem, també, en el terreny de la mediació.